Papersnake/gushiwen huggingface dataset:
送苏赞府梵满秩
孙应时（宋代）

今日崔斯立，先门苏少公。
九流清似镜，一坐凛生风。
倾盖难为别，挥毫记所蒙。
琳琅谁肯荐，早献大明宫。
秋晓
陆游（宋代）

菅席多年败见经，布衾木枕伴残更。
嗈嗈天际雁初度，喔喔舍傍鸡乱鸣。
贷米未回愁灶冷，读书有课待窗明。
一秋最恨空阶雨，滴破羁怀是此声。
咏二疏
张元干（宋代）

两傅常存好老心，汉廷元自少知音。
归来日日相娱乐，赖有君王旧赐金。
答女口号
翁志琦（清代）

左家娇女禀夙慧，把卷问耶欲学学。耶穷正缘苦学误，尔何学学费苦心。

不闻郝钟礼法重大义，妇德何尝在识字。
题陆乾日隶书千文
杨述曾（清代）

秦时王次仲，六书变体创八分。梁初周散骑，义之碎字编《千文》。

羽人已化大鸟去，侍郎鬓发嗟如银。迢遥应千载，源流一一区河汾。

八分鸿都石经后，元常隼尾波势尤超群。开元碑颂仅具体，韩梁张史徒云云。

《千文》智永擅神妙，八百分散留江濆。吴兴王孙所传十七卷，俗书依仿赝本尤纷纷。

松陵陆子嗜古有奇癖，虫形鸟迹远欲窥皇坟。一丸隃糜作鍪甲，三寸柔翰供锄耘。

京华旅食坐无事，闲窗素纸舒萝纹。割分篆隶缀晋字，规模曹蔡凌右军。

当其捉腕时引而不发，有如劲弩县千斤。及其纵手快盘空夭矫，有如鸷鸟摩秋雯。

倏如长矛扫锋锷，突如巨石崩崖垠。屹如巍堂列柱础，绵如远岫霏烟云。

攫张如怒群龙奋鳞爪，敷纷如缀百卉垂葩芬。或如淇园风动千竹叶薿薿，或如湘流帆转九折波沄沄。

纤浓各意态，直曲随锯釿。含文复包质，强力还丰筋。

书成应置国门外，摹观纸价逾元纁。嗟予学奇觚，拙手空辛勤。

华山岱岳未经到，合阳酸枣凭传闻。玄黄剩句《兔园册》，《凡将》《急就》同断断。

绾蛇萦蚓自嗤笑，偶游燕市欣逢君。一编示我插高架，缥囊珍重薰香芸。

恍悬师宜帐，疑曳羊欣裙。何当数晨夕，泥饮乘酣醺。

便从窃柎学梁鹄，还持奇字师刘棻。昨宵残月正离毕，飞雨飘霅雷砏磤。

晓来西山起晴色，豁开东牖延朝昕。摩挲旧籍忽三叹，沈吟拂几心殷殷。

张生石鼓李潮篆，杜诗韩笔万丈光炘炘。我生已晚学芜劣，文章岂直殊莸薰。

摇毫掷简不知暮，起看遥树漠漠含斜曛。
过鳞原驿
韦骧（宋代）

晨餐才了又遄征，驿榜鳞原以地名。山顶寒多雪花重，溪湾流浅玉沙明。

田畴有穫良农喜，社鼓无声暴客平。奉诏非材幸无事，行中时得肆吟情。
送人归黔府
司空曙（唐代）

伏波箫鼓水云中，长戟如霜大旆红。

油幕晓开飞鸟绝，翩翩上将独趋风。
沈洞元挽词
张纲（宋代）

天阙辞严召，云栖得坐忘。尊生三洞箓，起死上池方。

神托飞鱼化，丹馀旧灶香。从今纪甲子，华表伫还乡。
百字令·吊梅村先生，用苏韵
张夏（清代）

风流如昨，论文章喜奖，后生人物。一自中原龙战后，卧看茅斋青壁。

燕去鹃归，徘徊京国，吟罢头须白。咄哉评苑，钱龚漫数三杰。

只为名下嫌疑，堂前危惧，误逐征车发。吴许原来居太学，那免琼台埋灭。

死见真心，从前宫阙，戒勿书毫发。诗人之墓，至今寒映松月。
依韵答公节
强至（宋代）

长髯踏昏鼓，诗卷置予怀。
屡读销兰炬，幽眠废竹斋。
雷陈叨契密，李杜愧名偕。
明月惊双目，清风畅百骸。
旧游今历纪，新句老逾佳。
笔力支倾岳，词源泻倒淮。
觅官犹博奕，贱赋甚优徘。
夫子心虽壮，群儿口更排。
谤讥从尔类，事业属吾侪。
他日材须用，平时照莫埋。
相期空有道，欲荐反无阶。
足跌那伤骥，角争堪笑蜗。
醉乡逃得丧，俗调外淫哇。
纵酒时遗帻，逢人或懒鞋。
閒乘太湖棹，静系洞庭涯。
梅雨开新霁，江天敛宿霾。
苦吟邀郢客，妙唱听吴娃。
顾我千忧集，陪兄一笑乖。
此行情分厚，枉道愿言谐。
策马关城远，深愁日坠崖。
子夜四时歌八首 其八
黎景义（明代）

女萝托长松，缠绕情何极。愿因岁寒姿，并淬淩霜色。
宿武夷宫
彦修（宋代）

月满空山雪满溪，幽人何处吹龙笛。
醒来和月倚虚窗，鹤翻松露滴云石。
捲雪楼
白玉蟾（宋代）

烟水苍苍古渡头，神鸦噪罢缆方收。
泊舟凫渚鸥汀晚，夜入兰宫桂殿秋。
绿苇黄芦悲落日，白苹红蓼闹沧洲。
冥冥千古今如梦，浩浩长江不管愁。
雁阵归时云似幕，风樯高处月如钩。
惊涛飞起银花舞，万顷寒光十二楼。
初除拾遗酬丘二十二见寄（一作初拜命酬丘丹见赠）
崔峒（唐代）

江海久垂纶，朝衣忽挂身。丹墀初谒帝，白发免羞人。

才愧文章士，名当谏诤臣。空馀荐贤分，不敢负交亲。
澹堪杂诗 其十
成多禄（清代）

遗民周之馀，大隐南山麓。习习清风生，美人慕空谷，淋漓寄诗酒，欢笑杂歌哭。

华发已满颠，踽踽行犹独。遐哉邴管风，邈矣顾黄躅。

兰室有清芬，芳邻吾其卜。
雨夜排闷
陆游（宋代）

村巷时时雨，江城夜夜砧。
沉忧羁客梦，孤愤远臣心。
身病常须药，囊空未赎琴。
明朝镜中发，饱受雪霜侵。
登西楼题柱
李曾伯（宋代）

分弓来戍岭南州，勋镜尘生雪满头。愿进愚言宜简易，颇哀老满得遨游。

青山落处钟闻寺，白鹭明边人倚楼。衙散吏归冰样静，一庭落叶和晴鸠。
为黄仲宣赋山中四章章四句
方回（元代）

山中之暮，岂不风雨。
心与一灯，耿耿千古。
寄周子羽
周砥（元代）

乃翁天性唯真率，纵酒狂歌老未休。不是生前浑欲醉，却缘客里易为愁。

百年心绪留黄卷，几树梅花共白头。昨过比邻司马氏，阿戎谭论更风流。
归途过麻姑山
戴炳（宋代）

山行十里少人家，客子贪程怕日斜。倦坐松根需足力，轻风满面落藤花。
梦入堂内诗
庾信（南北朝）

雕梁旧刻杏。
香壁本泥椒。
幔绳金麦穗。
帘钩银蒜条。
画眉千度金。
梳头百遍撩。
小衫裁裹臂。
缠弦搯抱腰。
日光钗焰动。
窗影镜花摇。
歌曲风吹韵。
笙簧
游仙诗
邹湛（魏晋）

潜颖隐九泉，女萝缘高松。紫芝列红敷，丹泉激阳渎。
渡海纪行
胡健（清代）

时维二月中和节，天气晴明浪澄彻。鹭门待济匝月馀，一朝理楫心怡悦。

鸣锣击鼓舟师迎，拔碇许许欢同声。抓桅整缭候风信，四面飘飘扬旗旌。

港绕山回指大嶝，两峰对峙如门径。絮絮钟磬出云端，共言此地颇幽胜。

探奇未暇蜡屐登，订游约爽虎溪僧。好山看遍且观海，眼界开豁心神凝。

停桡忽向寮罗捭，呀呻无风亦簸洒。更兼海气涌臊腥，重晕头眩轻也备。

守风七日藉风便，倏忽千里茫无边。岛屿青青四山失，只见上天下水相胶连。

浑沦囊括地轴逸，洗濯星辰浴日月。有如混沌未分之两仪，朔南何方东西昵。

馀皇巨舰轻于毛，一叶泛泛随波涛。后船瞥见前船底，彷佛露出鲲鱼尻。

形形色色见未见，灼灼烁烁闪流电。似燹非燹燐非燐，云乃咸气浮光夜炫煽。

认副驾，招邻舟，火号高烧明星流。天鸡未鸣天已白，茫茫飞渡黑水沟。

黑水之沟黑逾墨，蛟鲸宫阙龙伯国。任尔铜船铁梢公，每每过之生喘息。

我曾泛历江与湖，自谓大观难为徒。睹此爽然翻自失，川渟渎渚等杯盂。

浩浩落落有如此，一腔豪气何时已。酒酣夜半击楫歌，刮起黄头尽倾耳。

最怜徐福三千人，昔年过此曾问津。求仙采药那可得，至今漆齿作文身。

八十年前驱鳄战，凶人革心先革面。九州之外又九州，尽入版图要荒甸。

置官命吏沧溟东，捧檄万里乘长风。坎险如夷履平地，丈夫如此亦豪雄。
沁园春·潇洒书斋
陈著（宋代）

潇洒书斋，香清缕直，灯冷晕圆。忽惊窗鸣瓦，霰如筛下，裁冰翦玉，片似花鲜。深怕妨梅，也愁折竹，才作还休亦偶然。更深也，漫题窗记瑞，诗思绵绵。闻君礼佛日千。浪说道繁华不值钱。想鸳衾底下，都将命乞，蒲龛里畔，未必心安。兜率天宫，清凉境界，总是由心不是缘。雪山上，自有人坐了，不到君边。
宜春道上
杨时（宋代）

艳杏夭桃日日稀，空余涉气尚迟迟。
谁人为作留春计，莫放风花自在飞。
巫峡 其二
王十朋（宋代）

峡中七月行舟断，我仗孤忠尽室行。寄语后人宜自戒，莫因幸免遂轻生。
茅茨 其一
释文珦（宋代）

千重青嶂底，坐卧一茅茨。栖息今成乐，兴亡总不知。

林居独脚鬼，壁画九头龟。自是山林样，休嫌欠入时。
丁酉元日示儿
赵文（宋代）

新春喜见甲子日，汝辈岂知丁酉科。
酒少亦呼邻共饮，家寒敢酉客能过。
堆床万卷皆可饱，如此一贫吾已多。
忽忆东坡戏赵叟，明年六十奈君何。
自林亭乘舟至小盘 其一
芮熊占（清代）

林亭晓起驾轻舟，一叶飘飘任所游。日涌苍波红似洗，无边烟景望中收。
明道亲享先农十首
佚名（隋代）

羽葆有奕，文武交相。
周旋合度，福禄无疆。
横山岭
张心渊（清代）

木叶辞秋林，林疏瘦山骨。寒蝉发秋吟，声声戛清越。

寂然登高峰，遐情不可遏。夕阳照归禽，樵响众山答。
食笋
白居易（唐代）

此州乃竹乡，春笋满山谷。山夫折盈抱，抱来早市鬻。

物以多为贱，双钱易一束。置之炊甑中，与饭同时熟。

紫箨坼故锦，素肌擘新玉。每日遂加餐，经时不思肉。

久为京洛客，此味常不足。且食勿踟蹰，南风吹作竹。
送归中丞使新罗
皇甫曾（唐代）

南幰衔恩去，东夷泛海行。天遥辞上国，水尽到孤城。

已变炎凉气，仍愁浩淼程。云涛不可极，来往见双旌。
月珠寺明月楼
程少逸（宋代）

秀壑阴崖列翠微，光风瑶草日晖晖。
林深不放棋声出，怕触归云作雨飞。
浣溪沙（宴太守张公内翰作）
毛滂（宋代）

碧雾朦胧郁宝熏。和风容曳舞帘旌。花间千骑两朱轮。

金马天帘文作锦，玉堂仙骨气如冰。湖山何似使君清。
孙器之奉使淮浙至江为书见寄以诗谢之五首
司马光（宋代）

晓棹旌旗迥，暮河钲鼓喧。
商船极目避，汉使一何尊。
郊庙歌辞。太清宫乐章。序入破第一奏
佚名（唐代）

真宗开妙理，冲教统清虚。化演无为日，言昭有象初。

瑶台肃灵瑞，金阙映仙居。一奏三清乐，长回八景舆。
读书
沈辽（宋代）

读书十车老已忘，人生得意须少壮。白发渐多筋力衰，谁为流年更惆怅。

自寄蛮夷朋旧稀，更将黄卷卧斜晖。古来枉直何足道，昨日皦皦今还非。
题赤鲤图
李祁（宋代）

风翻雷吼动乾坤，赤鲤腾波势独尊。无数閒鳞齐上下，欲随春浪过龙门。
屠凫园家观张忠烈公像次前韵
孙蔚（清代）

日没崦嵫后，倥偬奋浙东。单身扶弱主，廿载守孤忠。

建国鲸波里，逃生狖穴中。南屏遗骨在，尺土仰英风。
驿壁偶题
陆游（宋代）

累累驿门堠，杳杳寺楼钟。
叶落树阴薄，云生山崦重。
交亲穷未弃，父子老相从。
惟待新粳熟，高眠听夜舂。
彭思庵绝粒百馀日矣兹将登岳阳楼过吴言别题此为赠
文嘉（明代）

羡君绝粒事清脩，袖拂红尘隘九州。东泛巳轻杨子渡，南行期上岳阳楼。

逍遥欲弃人间世，浪迹真成汗漫游。我亦采真元有意，相携何日到瀛洲。
满江红 和高子文春津道中
蔡松年（宋代）

梁苑当时，春如水、花明酒冽。寒食夜、翠屏入照，海棠红雪。底事年来常马上，不堪齿发行衰缺。解见人、幽独转寒江，樽前月。平生友，中年别。恨无际，那容发。萧闲便归去，此图清绝。花径酒垆身自在，都凭细解丁香结。尽世间、臧否事如云，何须说。
赋石棋子以机字韵
韦骧（宋代）

灵岩山下石，采拾比珠玑。圜璞生难小，文楸数可围。

纷纭星并霣，黑白玉争辉。值赋神工妙，磨砻俗巧非。

透关经手耐，争道转心稀。落落无情甚，谁为胜负机。
金刚随机无尽颂·能净业障分第十六
释印肃（宋代）

冰泮春池日，野岸花狼藉。
伤嗟今古人，几个知恩力。
衡嶽寺僧刺血法華經贊
范成大（宋代）

佛手真法身，晃耀紫金色。
散滿十方界，聚为七袠书。
七袠徧河沙，震誦説妙法。
非聚亦非散，是則法眼觀。
遣兴
吴则礼（宋代）

鲜鲜黄金花，种种白发人。
晚岁色不改，宿昔情相亲。
浪因五斗米，愧此流转身。
吾辈有能事，大笑非伯伦。
缄口翁
范成大（宋代）

君子取中道，常在语默间。
多言固自费，不语良独难。
此翁身如固文渊，辨如悬河思如泉。
迩来缄口欲挂壁，嗫嚅畏客翻可怜！
君不见东家玉壶本弟兄，叩之犹解语分明。
愿闻胚浑甚深义，定自能令一座倾。
吴园杂咏十九首 其五 觉轩
彭汝砺（宋代）

本觉不见觉，大梦非是梦。觉梦梦非觉，其归理则共。

兔鱼亦既得，筌蹄自无用。
次韵邵子非见贻一首
刘一止（宋代）

梦想风神不记春，相逢欲看梦中因。安知晚岁归吴客，却见当时入洛人。

赋似文园真有气，诗非子建谅谁亲。会须剪烛西窗语，莫怪长头酒事频。
嵩少
孟郊（唐代）

沙弥舞袈裟，走向踯躅飞。闲步亦惺惺，芳援相依依。

噎塞春咽喉，蜂蝶事光辉。群嬉且已晚，孤引将何归。

流艳去不息，朝英亦疏微。
残句侍者方当而立岁
苏轼（宋代）

侍者方当而立岁，先生已是古稀年。
陈元矩昭度纳姬戏赠 其一
赵公豫（宋代）

半载幽居太寂寥，春风送暖此良宵。深情不必旁留恋，好布罗帷笼阿娇。
寄宋嗣宗
晁公溯（宋代）

蜀江自嶓冢，流恶及丘原。
宁止数斗泥，乃有千丈浑。
帝选高才郎，远来乘輶轩。
凄然在川上，会思澄其源。
重部今何如，想无风水昏。
激浊使之清，未觉禹功尊。
我戚闾丘生，短衣方服辕。
得为经途尉，可致薄夫敦。
何须读刑书，顾欲多平反。
但令吏不污，信是民无冤。
壮歌行赠沈嘉则游闽
王世贞（明代）

四明之海一杯水，那能便灭男儿趾。北过钱塘泛震泽，处处观涛壮心起。

已许芙蓉作报恩，还将明月寻知己。君不见吴下王元美，君不见吾家好弱弟。

双披鸿濛万古色，并卧白雪空山里。以兹相对辄尽觞，慷慨悲歌泣数行。

世间事事俱肮脏，身后人人归渺茫。荆岭初云未睹白，燕台落日居然黄。

穷来扪舌恐不在，客处誇腰那得强。屈指诸侯太寂寂，唯有七闽紫气凌穹苍。

闽中日日捷书至，白茅方印劳飞骑。辕门秋霜高瘴天，幕府春风在平地。

中丞缓带容揖客，将军解衣延死士。沈夫子，黄金虽如山，愿汝唾莫视。

寸心此际如有托，十口何烦向人计。低昂百氏银不律，挥霍千秋铁如意。

沈夫子，为汝歌，汝今当柰何。若过延津语太阿，人间未几冲波去，底事精光出绛河。
挽叶水心侍郎 其三
刘宰（宋代）

忆袖祢衡刺，尝登元礼门。相忘如旧识，一笑等春温。

东望山川远，西归岁月奔。遥怜人筑室，烟锁暮江昏。
发潭州寄李宁常侍
令狐楚（唐代）

君今侍紫垣，我已堕青天。委废从兹日，旋归在几年。

心为西靡树，眼是北流泉。更过长沙去，江风满驿船。
梅花八首 其六
韩驹（宋代）

云根细路绕溪斜，日出烟销水见沙。只度关山魂已断，何须疏雨湿梅花。
既醉
佚名（先秦）

既醉以酒，既饱以德。君子万年，介尔景福。

既醉以酒，尔肴既将。君子万年，介尔昭明。

昭明有融，高朗令终，令终有俶。公尸嘉告。

其告维何？笾豆静嘉。朋友攸摄，摄以威仪。

威仪孔时，君子有孝子。孝子不匮，永锡尔类。

其类维何？室家之壸。君子万年，永锡祚胤。

其胤维何？天被尔禄。君子万年，景命有仆。

其仆维何？釐尔女士。釐尔女士，从以孙子。
积雨遣闷
胡承珙（清代）

海天风雨欲平沉，六月阴凉袭葛襟。湿气朝看黄耳菌，老怀閒羡白头禽。

空阶久任无心滴，野草偏如有意侵。不是维摩频隐几，聊将震撼试潮音。
访古田刘无竞
戴复古（宋代）

前说建阳宰，古田今似之。
难兄与难弟，能政更能诗。
文字定交久，江湖识面迟。
人传花萼集，俱受水心知。
净光山四咏呈水心先生·宿觉庵
徐照（宋代）

公说曹溪事，经今六百年。
庵基平地筑，碑记远人传。
种竹初遮日，蔬岩只欠泉。
自当居鼎鼐，岂在学修禅。
病中寄蓝湛斋求甘菊
邱云霄（明代）

病入宜甘菊，栏荒种药苗。傍花曾酌酒，采玉泛明瓯。

三径斋前梦，群芳雨后秋。故丛如未发，留得落英不。
寄怀丛桂社中诸子
梁绍震（明代）

惜别春吟少，神交夜梦多。六年三黜后，一日五噫歌。

鸡黍堪同约，羊求可并过。蓬蒿满幽径，其奈美人何。
彦嘉能守当今之后伟人也余心向慕之常以未获
王之道（宋代）

春寒不肯去，彀雨犹夹衣。
溪流滟池塘，远看绿生漪。
识君恨不早，语离我心悲。
行行欲何往，丞郡金房西。
颠风送飞雨，日日吼东北。
檐声决江河，倾泻不成滴。
朝来喜新霁，晨光透云隙。
垂杨翠幄开，远岫青盖立。
孔君公事暇，侯子归期逼。
开樽且精设，论文萃清集。
顾我老无能，分甘口挂壁。
行矣不可挽，思君浩无极。
张氏馆中早作
陈著（宋代）

小窗一榻清于水，亲戚相看话久暌。
困带诗情投角枕，梦随梅伴策霜藜。
邻家落杵催樵爨，山寺分钟撼竹栖。
犯冷披衣卷帘立，小丹山在翠楼西。
瀑布
郑国辅（宋代）

终日湍流怒作声，凭栏便觉耳根清。
龙君雅欲助奇观，故把银瓶泻水晶。
晚秋游中溪四首 其四
戴表元（宋代）

树淡云浓又一坡，招邀处处是行窝。梯岩危似蚁缘木，架屋高行鹊结窠。

水味野栽茭白瘦，山毛人摘芋红多。行年四十不称意，更欲客游知奈何。
挽任侍御乃尊二首
杨继盛（明代）

巴国指南思定祖，九真遗泽长孙留。琴台藓合乾坤老，篆水烟孙天地秋。

寂寂寒云覆陇树，凄凄疏雨暗江楼。欲知身后流芳远，今日龙池有豸头。
送徐殿院回乡
林霆龙（宋代）

三十年来人委靡，如今劲节似秋横。
三條鲠亮为时重，一叶翩翾去国轻。
莘老不还司谏职，廖公应显出台名。
遐冲尚赖精神折，未许林泉得隐声。
止酒
杨万里（宋代）

止酒先立约，庶几守得坚。
自约复自守，事亦未必然。
约语未出复，意已惨不驩。
平生死爱酒，爱酒宁弃官。
亿昔少年月，与酒为志年。
醉则卧香草，落花为绣毡。
觉来月已上，复饮落花前。
衰肠不禁酒，此事今莫论。
因酒屡作病，自祟非关天。
朝来腹告痛，饮药痛不痊。
锐欲绝伯雅，已书绝交篇。
如何酒未绝，告至愁已先。
我与意为仇，意惨我何便。
不如且快意，伯雅再遣前。
来日若再病，旋旋商量看。
属疾
陆游（宋代）

白头属疾卧丘园，药物枝梧且仅存。
月黑浅山闻鵩啸，窗明高树送鸦翻。
谗欺薄命深消骨，忧集穷途黯断魂。
回视少时真隔世，但余一念在元元。
送邓善之提调写金经
方回（元代）

二三十载乡闾师，黄纸初除专讲帷。
溧阳虽小亦新郡，学廪粗足晨昏炊。
曰事未然缺次远，槐宫尚需蝉再嘶。
士食天禄行或使，暗中自有神扶持。
我昔识君初未髭，犀角双盈方颡颐。
饱学武库富蓄贮，粹行桓璧微瑕疵。
过市目不视左右，何啻董生园不窥。
含章晦美抱素蕴，修之于家朝廷知。
一室万里限户阈，脚跟不动名四驰。
譬诸丰城瘗宝剑，紫气贯斗当有时。
平生识字乃余事，仓颉科斗扬雄奇。
饰翠泥金写梵夹，凡善书者能办之。
至用儒流董厥役，借此进贤培邦基。
晦翁岂止能诗者，澹庵胡公荐以诗。
唐柳公权以笔谏，忠鲠随事堪箴规。
去去行行勿复迟，未至烹雌炊扊扅。
白玉之堂凤凰池，不着君辈当着谁。
自花埭至羚羊峡 其七
谢兰生（清代）

果然灵峡石，大似二禺峰。上有云间寺，旁无竹外松。

壁门横截马，山脊互蟠龙。未蹴桃花涨，吾游乐沇溶。
雨中
徐玑（宋代）

雨来连几夕，满涨一湖波。
苦似前时少，毋嫌此日多。
砌荒蜗出舍，屋漏燕移窠。
今岁翻成稔，田塍亦产禾。
紫荆花
方回（元代）

疏枝坚瘦骨为皮，忽迸红英簇紫蕤。
娇女乍看齿生液，分明茜糁缀饧枝。
太平时七首 其一 艳声歌
贺铸（宋代）

蜀锦尘香生袜罗。小婆娑。个侬无赖动人多。是横波。

楼角云开风卷幕，月侵河。纤纤持酒艳声歌。奈情何。
送报宁昙老二绝句 其二
刘一止（宋代）

王家宅似江家宅，草木风烟各不知。王谢争墩公案在，问师一笔判归谁。
连雨不能出有怀同年陈国佐
陈与义（宋代）

雨师风伯不吾谋，漠漠穷阴断送秋。
欲过苏端泥浩荡，定知高凤麦漂流。
檐前甘菊已无益，阶下决明还可忧。
安得如鸿六尺马，暂时相对说新愁。
贤者之孝二百四十首·古成诜
林同（宋代）

礼岂为我设，如伤风教何。
不堪睎阮籍，直欲刃韦高。
戊寅年二月侍母携弟由安庆赴江宁十三岁作
曾广钧（清代）

才为皖公亲翠囐，又思蒋妹到青溪。侍亲话夜鸡鸣早，忆弟看云雁叫悽。

双桨待迎红烂漫，一轮先碾碧琉璃。西梁山色知何处，准备看他浅黛低。
和丘斯行牧牛颂
刘子翚（宋代）

软草丰苗任满前，苍然觳觫卧寒烟。
直饶牧得浑纯熟，痛处还应著一鞭。
触兴
曾丰（宋代）

山向南逾秃，江归下转清。
鸟那容久立，鱼不及潜行。
云外雁机动，沙头鹭意萌。
信为吾道计，切忌太分明。
过新丰村偶成
卫宗武（宋代）

咫尺是江城，欲前犹未能。
舟行寻宿泊，村近问名称。
愁聚眉常敛，吟穷思屡凝。
新丰旧游地，过骑免凭陵。
近买山范湾自营藏地与亡弟草塘君及外家墓茔
薛嵎（宋代）

赢得青山终老看，闲身爱用不须多。
风霜落木时将暮，功业无心镜懒磨。
道士共联石鼎句，村童能和草庵歌。
盖棺一事安排了，肯信光阴去似梭。
送长儿盘赴金陵典斛
吴泳（宋代）

仕历四千石，官联六尚书。
耕无田二顷，居无宅一区。
余岂不念子，皇皇事田庐。
多藏损其志，厚殖益尔愚。
贫乃好消息，此言诚不迂。
子官视庚氏，俸禀颇有余。
疎花会结果，小水长通渠。
诗人有至乐
姜特立（宋代）

诗人有至乐，俗士不知味。
可以安贱贫，可以轻富贵。
可以履忧患，可以散淹滞。
如彼逐臭夫，终日鲍鱼肆。
方其乐其乐，蛭蛆甘所嗜。
天特私吾徒，慎勿泄其秘。
眼儿媚 过城南小曲感旧
陈维崧（清代）

青楼斜拂小春池，池上绿杨枝。态奴歌管，念奴弦索，唱尽新词。

重来行过章台弄，往事少人知。半湖碧浪，满园斑竹，万种凄其。
同安抚赵子直饯朱晦菴於怀安二首得重字
林亦之（宋代）

虎夷长想蕙兰踪，螺渚幸修桑梓恭。
诗造本情天下诵，学传正梓世儒宗。
三山过客日无数，西海闻人此一逢。
官烛行行送归路，半村无月海云重。
送酒至兴隆寺作歌柬树崖
颜检（清代）

山云淰淰山风微，雪花点点如花飞。笑君无事抱膝坐，风生几席云生衣。

豁达胸襟溢眉宇，皤皤其腹丰其颐。豪兴于此正不浅，何堪藜藿充朝饥。

故人赠我春酿酒，烹鲜更佐冰鱼肥。吾侪山居任啸傲，还同野马无缰羁。

好景在眼杯在手，酩酊痛饮复奚辞。命我仆，捧君卮。

瓶已罄，再酌之。但期耳热情胥怡，此味何必他人知。

雪如不止山路欹，君其醉矣无须归。
咏梅杂诗
张道洽（宋代）

小小茅茨野老家，不随桃李竞春华。
欲知格韵真孤绝，秃尽千林始一花。
句
释延寿（宋代）

若欲受持者，应须用眼听。
促拍丑奴儿 乡邻会饮，有请予增损旧曲者，
元好问（金朝）

无物慰蹉跎。占一丘、一壑婆娑。闲来点检平生事，天南地北，几闲尘土，何限风波。花坞与松坡。尽先生、少小经过。老来诗酒犹堪任，家山在眼，亲朋满坐，不醉如何。
召楚兴禅师
沈辽（宋代）

匡床我示维摩疾，持钵师来舍卫城。与汝欲分香积饭，不妨作戏说浮生。
九月九日刘十八东堂集
李颀（唐代）

风俗尚九日，此情安可忘。菊花辟恶酒，汤饼茱萸香。

云入授衣假，风吹闲宇凉。主人尽欢意，林景昼微茫。

清切晚砧动，东西归鸟行。淹留怅为别，日醉秋云光。
季夏郊墅即事 其一
程公许（宋代）

皛皛飞云挟暑骄，江郊幸可远烦嚣。道人方寸虚生白，燕几风清扇罢摇。
湖堤晚行
俞灏（宋代）

暝色才从草色生，管弦罗绮尽归城。
不应闲却孤山路，我自扶藜月下行。
和颜长官百咏·农桑
朱继芳（宋代）

肠随丝断手生胝，羡杀星边织女机。
借问输官零落否，儿郎寒冷且无衣。
登浙江楼
赵与滂（宋代）

两岸共明月，阑干霄汉间。
风波浙江水，砥柱海门山。
昼夜潮消长，利名人往还，
不如沙上鹭，玉立一身闲。
寄怀江夏隐士艾木田
陈子升（明代）

赋里怀人楚泽赊，汉阳秋色净君家。荒田偶种狙公芧，丈室时飞天女花。

门对远峰先落雁，枕欹鸣叶过栖鸦。闻风不得便相访，千里月明江上沙。
秋日属疾
梅尧臣（宋代）

体羸易生疾，况乃凌秋阴。
微寒薄肤腠，饮药增衣衾。
一日失所治，百骸将不任。
当从华氏学，聊欲为戏禽。
送僧上径山兼简妙喜老人 其一
释慧空（宋代）

大士昨来闻出世，阿师今日又登途。杖头倘有闲田地，寄我山头一纸书。
移筭山五杉归植里弟
晁补之（宋代）

一丘一壑感归心，过尽青山几茂林。
自载五杉如碧凤，欲看春雨舞庭阴。
爱山堂七绝句
徐鹿卿（宋代）

自有堂来三换扁，官居贤否只山知。酴醾妩媚今何许，山色青妍宛旧时。
挽林淑媪次林启抡韵 其三
陈是集（明代）

屹然华表拥神姑，汉有髯公晋有壶。红粉一身勤死事，玉容万古哭长途。

魂倘化蝶终难尽，怒捲新涛应可孚。祇为贞心遥致拜，偷生海上笑非夫。
九日登虞山大石望吴中诸山有怀华阳
周诗（明代）

茱萸逢令节，攀折漫为欢。
风景登高尽，离忧对酒宽。
林虚残照入，峰远断云攒。
吴甸苍茫里，怀人百里看。
和区逵鸿见示村居之作 其三 西园
霍与瑕（明代）

闭关谢尘鞅，静见古人风。野水浮鸥碧，丛林结子红。

烟花供我老，文字送谁穷。新酿秋来熟，千杯作圣中。
次答杨少傅士奇见寄二首 其二
胡俨（明代）

梦中握手不知劳，顾我犹穿旧赐袍。茅屋江头真野老，玉堂天上实仙曹。

每见杜陵怀李白，何如若士望卢敖。自怜多病云霄隔，敢谓山林遂养高。
梅庵僧号
沈周（明代）

老僧开个岁寒坊，百树梅花万玉行。色落空门空是色，香成妙果妙闻香。

人无入处云遮路，夜不开窗月到床。他日大方参了义，碎中求核也须忙。
游七星岩
伦以谅（明代）

岩洞何年辟，轩车此日游。云深衣袂冷，星落剑光浮。

石燕疑烟火，床龙避客舟。放歌归路晚，仍渡碧蕖洲。
送贾山人南游歌
柳宗元（唐代）

充乎其居，或以匮己之虚。或盈其庐。孰匮孰充，为泰为穷，君子乌乎取以宁其躬！

若君者之于道而已尔，世孰知其从容耶！
偶作
白居易（唐代）

篮舁出即忘归舍，柴户昏犹未掩关。闻客病时惭体健，

见人忙处觉心闲。清凉秋寺行香去，和暖春城拜表还。

木雁一篇须记取，致身才与不才间。
翠楼吟 烟雨楼
薛时雨（清代）

浅溜蜻蜓，深藏鸂鶒，绿波四围萦护。芳辰供眺览，有多少、画船箫鼓。

宜烟宜雨。便雨霁烟消，也饶佳趣。倪迂谱。只应郊外，远山添取。

日暮。纵目登临，觉此身清旷，予怀欲诉。一官资坐镇，争名胜、荒凉如许。

颓垣废础。问大地楼台，几人支拄。宴延伫。一湖春水，满天晴絮。
九张机
蒋敦复（清代）

一张机。含愁人在画楼西。金梭轧轧流如水，华年过了，婵娟二八，长自惜芳菲。

两张机。双鸳鸯线两边齐。上边织个双头蕊，双花双鸟，双双偷觑，双脸各双偎。

三张机。玉人微困小腰支。恹恹只恨闲天气，往常欢笑，绿纱窗子，日影不多时。

四张机。红蚕心里只多丝。多情不管难眠起，一春蕉萃，丝丝吐尽，化作金缕衣。

五张机。雌雄蝴蝶对人飞。教他莫逞千般媚，小儿见了，两边逢去，也有似侬时。

六张机。中心安朵好花儿。好花只在侬机里。要他开到，王郎来后，不许再相离。

七张机。铜壶永漏玉釭垂。满身香汗娇无力，近来消瘦，教谁知得，自解绣罗衣。

八张机。明光织就欲遗谁。谁家十万缠头费，楼高西北，红绡一曲，城上乌夜啼。

九张机。机中卫女旧相思。天涯草绿人千里，从前一段，如何抛却，不是不怜伊。
作室为焚修之所拟步虚辞
朱熹（宋代）

归命仰璇极，寥阳太帝居。翛翛列羽幢，八景腾飞舆。

愿倾无极光，回驾俯尘区。受我焚香礼，同彼浮黎都。
洞庭新居成
王鏊（明代）

归来筑室洞庭原，十二峰峦正绕门。五亩渐成投老计，三台谁信野人言。

郊原便自为邻里，水木犹知向本源。莫笑吾庐吾自爱，檐间燕雀日喧喧。
神宗皇帝挽辞 其五
黄裳（宋代）

忽自明庭去，风高帝所寒。有期修玉检，无处觅仙丹。

与子基图远，开天数度宽。锦标何以报，空展赐诗看。
过子美草堂
马俌（宋代）

栖迟九月锦水行，独过草堂西出城。
村树苒苒秋照白，水花漪漪江水明。
溪边三重结茅屋，松萝翳羽晚雨清。
往来沽酒且有客，胡为奔走不地停。
四海纷然霾噎多，我忧岂但白马盟。
藜藿未足饱我腹，况又一顷供耕耘。
只今骑驴望八极，终日飘飘浪如许。
可堪颜色太癯生，忧愁尽如篇章苦。
信眉一笑古腹作，却似韩宣适东鲁。
此生荡漾胡能留，雨脚风尘奚所休，
此道沧浪付沤。唤之千古与尔谋。
吾亦往矣作春秋。
方壶墨竹为刘亨道题
龚敩（明代）

粉笺错落生筼筜，琅玕翠羽参差光。玉堂夜半秋雨凉，西风差差吹凤凰。

金门羽人方壶老，曾向方壶拾瑶草。晚岁归来长万竿，清阴满地无人埽。

清阴不扫真可怜，残阳晓月争婵娟。戏拈秃笔一追写，却立四顾心茫然。

刘郎展玩不忍释，邀我题诗写空碧。此诗此画非等閒，愿尔卷怀聊自适。
苦雨二首 其二
刘敞（宋代）

独坐空堂上，漏湿无与娱。晨炊烟不然，败灶将生鱼。

被服蛙蠙衣，出入螺蚌居。里闾杳相绝，滔滔水渐车。

安得双羽翰，超然谢泥涂。
题峡江谭温父咏齐
杨万里（宋代）

渔郎载我下峡水，夜寻故人有谭子。
柴门竹屋断崖底，艮齐手题咏斋字。
巴丘花草一番新，玉笥峰头月半轮。
如今政是暮春者，三叹春风舞雩下。
次张业白见访二首 其二
张子翼（明代）

老去诗篇次第裁，兴来鱼鸟莫相猜。谷盘徐有松花落，径远惟相隐者来。

叩角有时歌白石，看花随意踏苍苔。莫将转盼论陈迹，百岁相看能几回。
投杼词
田锡（宋代）

孝为百行本，至性由天资。
曾参善事母，母氏贤且慈。
馨膳惟馈进，承意唯欢怡。
高堂既自乐，织室闲鸣机。
飞语忽来告，明识潜深思。
盖念事吾孝，安得杀人为。
亟闻宁不信，投杼遂生疑。
乃知君臣际，反以交朋推。
道德难结固，恩情有合离。
毁誉苟不入，谗间无以施。
景慕魏文侯，满箧留谤词。
乐羊在中山，委遇终不衰。
送王炼师归嵩岳
栖白（唐代）

飘然绿毛节，杳去洛城端。隔水见秋岳，兼霜扫石坛。

一溪松色古，半夜鹤声寒。迥与人寰别，劳生不可观。
丑奴儿
方千里（宋代）

凌波台畔花如剪，几点吴霜。烟淡云黄。东阁何人见晚妆。

江南春近书千里，谁寄清香。别墅横塘。鼓角声中又夕阳。
和龙麟洲题黄次翁黄鹤楼图
刘诜（元代）

孙曹百战何在？大江千载狂澜。谁倚楼头呼鹤，秋风落日危阑。
宁宗郊前朝献景灵宫二十四首 再诣圣祖位用《乾安》。
郊庙朝会歌辞（宋代）

肇基骏命，巩右鸿业。鼎玉龟符，垂固万叶。灵贶具臻，神光烨烨。

晖祚无疆，规重矩叠。
夜合花（赋笛）
史达祖（宋代）

冷截龙腰，偷＿鸾爪，楚山长锁秋云。梅华未落，年年怨入江城。千嶂碧，一声清。杜人间、儿女箫笙。共凄凉处，琵琶湓浦，长啸苏门。

当时低度西邻。天淡阑干欲暮，曾赋高情。子期老矣，不堪带酒重听。纤手静，七星明。有新声、应更魂惊。梦回人世，寥寥夜月，空照天津。
览镜（一作李嗣宗诗）
李崇嗣（唐代）

岁去红颜尽，愁来白发新。今朝开镜匣，疑是别逢人。
新买东庄宾友携酒往看十绝句 其四
李梦阳（明代）

黄鹂故啭千头柳，白蝶能穿百结花。敢道墙榆浑不用，新巢树树可慈鸦。
应制白兔
杨云翼（金朝）

圣德如天物效祥，褐夫新赐雪衣裳。光摇玉斗三千大，气傲金风五百霜。

禁籞合栖瑶草影，御炉犹认桂枝香。中兴庆事光图谍，黼坐齐称万寿觞。
送马尚书郎君侍从归觐太原
卢纶（唐代）

玉人垂玉鞭，百骑带櫜鞬.从赏野邮静，献新秋果鲜。

塞屯丰雨雪，虏帐失山川。遥想称觞后，唯当共被眠。
走笔成一篇答徐君先辈见寄
强至（宋代）

定交初何年，昔齿会稽学。
君壮我尚少，道复先我觉。
子时于众人，百鸟一鸑鷟。
学官程诸生，题品或义卓。
众方缩手顾，君笔已一捉。
落纸千馀言，浑如玉出璞。
辞场或鼓行，无敢犯锋矟。
有时谈遗经，圣贤在口角。
愤疾异说妄，摘抉三传駮。
语气清不休，旱天冽雷雹。
南北俄乖张，同时去师幄。
未几会京国，君羽正濯濯。
以文试有司，好古拙雕琢。
一失太常第，闻子继屯剥。
翠铩累在毛，龟剔釁由壳。
古人亦忧患，千载名愈卓。
予虽缀小官，夙志负山岳。
簿领但戕性，禄粟不周啄。
再命作陋邑，举动尤龌龊。
旋巢子何所，距我幸非邈。
寄诗冬为期，当遂笑一握。
待将得丧理，同付尊酒浊。
寄汝弼
徐积（宋代）

山阳如许大，不与我同住。翩翩雁与鸿，可惜分飞去。

淮中极清泚，亦有洲与沚。一雁自安栖，一鸿望江水。
送同年伊翕庵中丞巡抚云南 其一
王士祯（清代）

金马山前驻碧油，青蛉塞外阵云收。天威近已通诸赕，王会依云遍九州。

铜弩雨深诸葛垒，丛祠春赛颍川侯。《铙歌》鼓吹征蛮府，万里昆明是壮游。
刘端星学士昭州初度时初出诏狱
王夫之（明代）

昭州迁谪地，清冽道乡泉。过岭金风缓，当秋暑日悬。

重开初度酒，莫诵四愁篇。萧艾吾何有，灵椿正大年。
王夫人挽词
楼钥（宋代）

妇德胜贤士，嫠居成大家。
阴功宜有后，余庆尚无涯。
杨恽出司马，陶潜传孟嘉。
文昌纪遗范，外氏倍增华。
月夕挈新酿并文石酒樽就公仪南湖雅饮
文彦博（宋代）

桃花石器榴花酿，携就南湖访饮朋。雅论清吟凉月满，山翁不惜醉腾腾。
至喜亭诗
度正（宋代）

扁舟三峡备艰难，幸脱风波魄未安。
山已陵夷成赔嵝，水无约未渐瀰漫。
半天堤柳垂人暖，满地江梅怯岁寒。
坎坷一生何所用，它年湖海一渔竿。
楼上女儿曲
卢仝（唐代）

谁家女儿楼上头，指挥婢子挂帘钩。林花撩乱心之愁，

卷却罗袖弹箜篌。箜篌历乱五六弦，罗袖掩面啼向天。

相思弦断情不断，落花纷纷心欲穿。心欲穿，凭栏干。

相忆柳条绿，相思锦帐寒。直缘感君恩爱一回顾，

使我双泪长珊珊。我有娇靥待君笑，我有娇蛾待君扫。

莺花烂熳君不来，及至君来花已老。心肠寸断谁得知，

玉阶幂历生青草。
秋海棠和友人朱勿轩 其三
刘天谊（清代）

春宵争喜照红妆，谁解三秋亦信芳。吟赏名花须冷眼，俗情空有热中肠。
先曾大父作竹夫人铭北窗蘧蘧偎尔冰肌毋徇其
吴龙翰（宋代）

水沈为骨玉为肌，专宠凉台会有时。
长得夫人容两足，客星不遣史官知。
初到忠州赠李六（一作李大夫）
白居易（唐代）

好在天涯李使君，江头相见日黄昏。吏人生梗都如鹿，

市井疏黄只抵村。一只兰船当驿路，百层石磴上州门。

更无平地堪行处，虚受朱轮五马恩。
次韵季共月夜见怀竹坡用子绍韵 其六
周紫芝（宋代）

衰翁久已一故无，聊睇逸骥方过都。公是风流小摩诘，我为无用长侨如。
秋夜二首 其一
王安石（宋代）

客卧书颠倒，虫鸣坐寂寥。残灯生暗晕，重露集寒条。

真乐闲尤见，深禅静更超。此怀无与晤，拥鼻一长谣。
晁升道将还盱江先以二诗见意
王洋（宋代）

济世儒先道不贫，白袍古制搭乌巾。
尘埃陌上无闲地，信是山林好著身。
禅人并化主写真求赞
释正觉（宋代）

何须魁斗之名高，不在山川之气豪。
有口挂壁，亡牛奏刀。
纵横佛用，分付儿曹。
赠彭器资
王安石（宋代）

鄱水滔天竟东注，气泽所锺贤可慕。
文章浩渺足波澜，行义迢迢有归处。
中江秋浸两崖间，逆洄与我相往还。
我挹其清久未竭，复得纵观於波澜。
放言深入妙云海，示我仙圣本所寰。
楞伽我亦见彷佛，岁晚所悲行路难。
春涧幽亭
高棅（明代）

林下云水香，幽亭识花气。
相看话所思，春色令心醉。
之子寻幽期，孤琴入空翠。
谢东园主人惠荔枝陈紫栽
陈宓（宋代）

千年老干对壶峰，不数槐庭两翠龙。
六月薰风腾彩笔，赤瑛苍璧画图供。
安福县秋吟寄陈锐秘书
李中（五代）

县庭事简得馀功，诗兴秋来不可穷。卧听寒蛩莎砌月，

行冲落可水村风。愁髭渐去人前白，醉面犹怜鉴里红。

苦恨交亲多契阔，未知良会几时同。
双林院
李敷（宋代）

双林高寺秀峰环，我欲题为小径山。
炎月一游神骨爽，天风相送出楹关。
奉谢司封使君晏公临顾园居 其三
朱长文（宋代）

甘盘德业满天区，博学承家行有馀。凤翥频观先帝诏，牙签新补相君书。

晨羊不饮康衢静，夜犬无声狱犴虚。风绩已应推第一，鳌峰深处列仙居。
次胡伯凯韵
许月卿（宋代）

日日常三绝，时时酒一杯。
西铭炉上雪，太极地中雷。
屏破青山出，池成绿水来。
饭余三两步，一树木犀开。
过食新城藕
王安石（宋代）

他年过食新城藕，枕藉船中载亲友。
今年却到经行处，独坐昏烟对舞柳。
甘酸向口无所适，牢落盘餐与樽酒。
冰房玉节漫自好，欲御还休涕垂手。
曾参宦学居常近，阳城离别初不久。
人间此愿两未能，西风落日空回首。
贵妃阁春帖子
许应龙（宋代）

月射璇题烂，风传玉漏清。
仰瞻云汉表，辉润四星明。
题宁庵
王柏（宋代）

寂寂钟鱼冷，松楸蔽杳冥。
云侵晴路湿，衣染晚岚青。
天未生人物，山应销地灵。
何祠香一瓣，遗恨满空庭。
仲孺督烹小团既而非真物也怅然次韵以谢不敏
邹浩（宋代）

情伪初难分，饱闻不如视。君看求马时，安得走唐肆。

此茶亦先声，入手恐失坠。泠然风御还，共饮乃非是。

坐令竹边心，追悔如刻鼻。故人岂欺予，姑以将远意。

由来毁誉间，夫子犹必试。八床志多金，龙断何足异。

胡为不三思，取信輶轩使。超超莆阳公，铨量妙清思。

仰止一喟然，背浃欲流泚。尚赖君诗存，高吟忘肉味。
晚过元老
吴则礼（宋代）

煮茗月才上，观棋兴未央。
纶巾堕清夜，羽扇委初凉。
玉露飞莲沼，银河带草堂。
聊凭明净几，那觉是他乡。
送理问王叔明
杨维桢（元代）

金汤回首是耶非，不用千年感令威。
富贵向人谈往梦，干戈当令息危机。
雄风豪雨将春去，剩水残山送客归。
闻说清溪黄鹤在，鹤边仍有钓鱼矶。
满江红（和吕居仁酬芮国瑞提刑）
葛郯（宋代）

家住苕西，小池映、青山一曲。翠深里、猿呼鹤应，短墙低屋。麦影离离翻翠浪，泉声氵虢々敲寒玉。怪夜来、有蚁出糟床，篘新绿。

和月种，南阳菊。饶云卖，淇园竹。任蛮争触战，世间荣辱。两目未消凭远恨，一筇费尽登山足。便棹舟、炊火荻花中，鲈鱼熟。
南塘泛舟
张掞（宋代）

一百五日又清明，江花冉冉鸟嘤嘤。
拂水柳条千万缕，东风不碍酒船行。
七爱诗 其六 白太傅
皮日休（唐代）

吾爱白乐天，逸才生自然。谁谓辞翰器，乃是经纶贤。

歘从浮艳诗，作得典诰篇。立身百行足，为文六艺全。

清望逸内署，直声惊谏垣。所刺必有思，所临必可传。

忘形任诗酒，寄傲遍林泉。所望标文柄，所希持化权。

何期遇訾毁，中道多左迁。天下皆汲汲，乐天独怡然。

天下皆闷闷，乐天独舍旃。高吟辞两掖，清啸罢三川。

处世似孤鹤，遗荣同脱蝉。仕若不得志，可为龟镜焉。
升堂颂古五十二首 其三十六
释怀深（宋代）

朝日忙忙打个球，生来念念不停流。若知落处无踪迹，始会云门六不收。
巴南旅舍言怀
罗邺（唐代）

万浪千岩首未回，无憀相倚上高台。家山如画不归去，

客舍似仇谁遣来。红泪罢窥连晓烛，碧波休引向春杯。

后时若有青云望，何事偏教羽翼摧。
送李参军
戎昱（唐代）

好住好住王司户，珍重珍重李参军。
一东一西如别鹤，一南一北似浮云。
月照疏林千片影，风吹寒水万里纹。
别易会难今古事，非是余今独与君。
达磨赞
释崇岳（宋代）

凤凰城阙，不通水泄。
少室岩前，话作两橛。
赚它人家男女，开眼唤龟作鳖。
同诸客携酒早看樱桃花
白居易（唐代）

晓报樱桃发，春携酒客过。绿饧粘盏杓，红雪压枝柯。

天色晴明少，人生事故多。停杯替花语，不醉拟如何。
中春中浣后一日老人挈累下西市寓舍越三日某行感而赋诗呈友人 其二
洪咨夔（宋代）

吐气韶华里，关心晓哢边。鹧鸪天性在，杜宇世情然。

怒笋和泥煮，殷花蘸乳煎。须君来共此，已办杖头钱。
冉冉云（牡丹盛开，招同官小饮，赋此）
卢炳（宋代）

雨洗千红又春晚。留牡丹、倚阑初绽。娇娅姹、偏赋精神君看。算费尽、工夫点染。

带露天香最清远。太真妃、院妆体段。拚对花、满把流霞频劝。怕逐东风零乱。
赠终南山傅山人
姚合（唐代）

七十未成事，终南苍鬓翁。老来诗兴苦，贫去酒肠空。

蟠蛰身仍诗，鹏抟力未通。已无烧药本，唯有著书功。

白马时何晚，青龙岁欲终。生涯枯叶下，家口乱云中。

潭静鱼惊水，天晴鹤唳风。悲君还姓傅，独不梦高宗。
偈颂一百二十三首
释普度（宋代）

大海扬尘，高源出水。
狭路相逢，知心有几。
明明玉鉴光中，浩浩烟波万里。
鸑鷟擎头，金鳞摆尾。
江北江南绝望时，一声霹雳清飚起。
游翠岩六首
舒坦（宋代）

愿闻海潮音，几烦檀越请。
有物还有机，无心即无境。
何当雪衲还，重现水月影。
高卧与世疏，孤坐共夜永。
时时挂西窗，溪光照霜顶。
甲申夏到杖锡忆戊寅秋同黄东发游
陈著（宋代）

布袜青鞋共踏云，七年往事不堪论。
湖山宿草梦魂到，风雨秋堪诗卷存。
后死犹能传耆旧，平生相属□儿孙。
老禅携手经行处，薄采芷兰招楚原。
和刘允升梦草庵前月夜看酴醾
王庭圭（宋代）

谁与东皇殿后尘，更无凡木敢争春。来观梦草庵前月，疑是广寒宫里人。

雨罢香风吹满院，夜深笑语动诸邻。诗词要并花奇绝，对此吟哦句自新。
贺新郎·莫笑刘郎老
刘埙（宋代）

莫笑刘郎老。老刘郎平生，不是山林怀抱。梦里风云翻海岳，觉后狂歌坠帽。叹几度、荒鸡误晓。天际晴云开五色，纵今年、意气犹年少。机事远，有时到。

凯歌檄笔凭谁道。对村中、一溪流水，半林斜照。赖有可人堪话旧，时共掀髯绝倒。也来问、衮衣茸帽。聊且问天占百岁，看乾坤、此事如何了。肠断处，春城草。
神泉
毕仲游（宋代）

神泉题字若鱼鳞，短句长篇数十人。试向壁间寻作者，李师中后有黄莘。
菩萨蛮（十一之三）
贺铸（宋代）

曲门南与鸣珂接。小园绿径飞胡蝶。下马访婵娟。笑迎妆阁前。

鹧鸪声几叠。滟滟金蕉叶。未许被香鞯。月生楼外天。
和诸公琼花二首 其一
陈杰（宋代）

艳不山矾瘦不梅，全身夺得八仙胎。扬州怕有归来鹤，曾见无双槛里开。
偈颂一百六十首 其一○一
释宗杲（宋代）

今朝又是六月半，记得一则旧公案。拄杖子吞却法身，露柱在傍偷眼看。

看不看，拈起秦时𨍏轹钻。万别与千差，吾道一以贯。
范干招兄显道
史浩（宋代）

片帆落处是三山，绝景尘居了不关。梦草池塘如有得，对床风雨亦非艰。

骑鲸渡海风生腋，挥麈谈玄笑满颜。从此清名追二陆，锦囊赓和不容閒。
积雨新晴，鴐幸聚景园拟口号
杨万里（宋代）

帝心忧麦复忧桑，一念通天转雨肠。
五色日华销积霭，三春花草殿余芳。
黄云暖照天颜喜，红药浓熏禁篽香。
见说都人争出郭，观声舞倦万垂杨。
送文子方著作受文趾使于武昌二十韵
袁桷（元代）

万里蛮陬贡，清秋督使驰。乘车专述命，受币听陈辞。

紫舌音声狡，雕题聚俗滋。玉门心愈逊，铜柱约难移。

江汉尊南服，星辰拱太仪。趋庭输齿革，授馆列膏脂。

私觌情钩隐，公言理折疵。弹丸空有险，束矢定无疑。

桂蠹消烦溽，蓍龟审事宜。要荒工跌宕，保障慎羁縻。

鹦鹉寒汀远，蒹葭晚岸欹。壮游诗句豁，古戍角声悲。

月矗珠帘正，山低翠浪欺。班超空耿耿，陆贾政怡怡。

楚水愁肠结，衡峰望眼眵。过门王事急，去鲁驿程迟。

缅想垂衣治，深求补衮资。大夫谋可利，小客礼须持。

谕蜀徒烦檄，平南漫拟碑。伫看王会传，端假使臣为。
毌清臣中散挽词三首 其一
范纯仁（宋代）

先府西征日，高贤进谒时。骅骝神异骨，丹凤羽毛奇。

外计留关决，中朝失表仪。济时才不展，已有令名垂。
塘上遇雨
项安世（宋代）

雨入湖心路，烟昏酒市楼。
惊飞花鸭闹，痴立白鹅愁。
菰叶如相倚，杨枝不自由。
猛思抛轿板，浑欲上渔舟。
依韵和子聪夜雨
梅尧臣（宋代）

窗灯光更迥，宿雾晦层檐。
寒气微生席，轻风欲度帘。
湿萤依草没，暗溜想池添。
况值相如渴，无嫌鲁酒甜。
和汪正夫梅
郑獬（宋代）

穷通系命不由才，富贵偏宜老后来。
花草犹教有先后，凭君试看北枝梅。
宋宫人分嫁北匠
汪元量（宋代）

皎皎千婵娟，盈盈翠红围。
辇来路迢递，梳鬟理征衣。
复采鸳鸯花，缀之连理枝。
忧愁忽已失，欢乐当自兹。
君王不重色，安肯留金闺。
再令出宫掖，相看泪交垂。
分配老斲轮，强颜相追随。
旧恩弃如土，新宠岂所宜。
谁谓事当尔，苦乐心自知。
含情理金徽，烦声乱朱丝。
一弹丹凤离，再弹黄鹄飞。
已恨听者少，更伤知音稀。
吞声不忍哭，寄曲宣余悲。
可怜薄命身，万里荣华衰。
江南天一涯，流落将安归。
向来承恩地，月落夜乌啼。
次韵温伯城上
范成大（宋代）

闭户成痴坐，扶藜得意行。
楼台浮霁色，市井碎春声。
雪尽小桥出，烟消千嶂生。
病多无脚力，遥羡落鸿轻。
古风
纪迈宜（清代）

寒近寒自早，山空月方迥。爱此簿书稀，对月啜枯茗。

推卷起就枕，夜阑清梦醒。四境胜地多，云壑洞幽暝。

野鹤唳一声，孤峰秀逾挺。安得踏苍烟，直上盘崖顶。

自我出关来，无日不见山。萦回数百里，往返疲且艰。

佳处固幽旷，道旁多粗顽。树木望如赪，但觉山风寒。

今朝扫阴霾，夕阳忽来还。龙门觌面迎，黛色若可餐。

乃知千蛾眉，惟在心所忺。美恶固无常，志士发长叹。
和吕子梅题陈倅窗前新栽竹二首
王之道（宋代）

自是清阴能借润，不应积雨尚流寒。
先生端的磻溪裔，乞与沧溟作钓竿。
春閒戏书三首
李新（宋代）

老病空怀云水乡，涪江春浪接天长。
扁舟拟下巫阳去，不听巴猿已断肠。
访叶海盐不值
释居简（宋代）

绿叶未幄春正迟，看看雪煖开荼蘼。丁宁密意谢红药，掎角缓放韶华归。

一芳一菲寻版荡，更无可砥狂澜涨。惠风迤逦索蒲葵，约束凉薰小相让。

棠梨雨褪燕脂蔫，来禽效颦相后先。主人朝天未回鞯，软红没屦东华前。

饮湖山绿方颓玉，水绕山围南宕北。起来却忆故园春，园中四时花木新。

诗人眉苦闲情皱，不怕天知怕天瘦。遂令真宰妒冥搜，无人不恨古藤州。
鹊桥仙令（歇指）
周邦彦（宋代）

浮花浪蕊，人间无数，开遍朱朱白白。瑶池一朵玉芙蓉，秋露洗、丹砂真色。

晚凉拜月，六铢衣动，应被姮娥认得。翩然欲上广寒宫，横玉度、一声天碧。
寄万齐融
李颀（唐代）

名高不择仕，委世随虚舟。小邑常叹屈，故乡行可游。

青枫半村户，香稻盈田畴。为政日清净，何人同海鸥。

摇巾北林夕，把菊东山秋。对酒池云满，向家湖水流。

岸阴止鸣鹄，山色映潜虬。靡靡俗中理，萧萧川上幽。

昔年至吴郡，常隐临江楼。我有一书札，因之芳杜洲。
移家羊城道路戒心帅府以帐下戈船来迎自榕水至珠海遂获利涉赋而谢之
张萱（明代）

丈夫何必抚尘游，声气千秋自应求。忽漫乘桴携数口，却怜破浪荡孤舟。

鸰原玉友歌和乐，麟阁金昆咏好仇。此日扬灵能利涉，不妨吾道付沧洲。
春尽始见新荑
陈曾寿（清代）

洗眼见新荑，空阶细雨时。可怜三月好，已负十年期。

冷地花难种，东风柳不知。满庭萧瑟意，稍稍点春姿。
高士颂九十一首 其七十九 夏馥
黄省曾（明代）

八顾夏馥，不通纨绮。抱影烟霞，灰情辟举。秦网载张，天形遂毁。

客作将终，固迎归止。
稠桑道
杨弘道（元代）

悲台号长风，惊沙暗浊水。枝股百道流，刮削两崖起。

南卧稠桑道，天阱二十里。黄尘深没胫，游子心欲死。

读书性所乐，困阨苦违已。何日息奔腾，秋堂富文史。
题仁老所画枕屏 其三
邹浩（宋代）

古堰横空舟楫回，曹娥江上候潮来。全家弥月寒光里，日日鲜鳞醉泼醅。
寄徐圣功
李彭（宋代）

暄风缘隙来，窈窕过我庐。新花已集目，弱柳复藏乌。

故人怪音素，定知中密疏。客从西县来，问讯聊可娱。

幽窗含暝色，亮月丽高隅。意逐前云去，微钟尚虚徐。
元符二年十一月十六日赵德麟检校诸邑……寄
晁说之（宋代）

大夫既授玦，捐之湘江中。
彼波到此潭，寂寂睡蛟龙。
皇后合春帖子
赵湘（宋代）

葭灰已逐阳和动，绣镂初随日景加。
欲助君王修俭德，不将宫样织新花。
饮王倅宅
董嗣杲（宋代）

聚散有定数，悲欢能几年。年年塞鸿来，叶落霜满天。

黄昏痴儿閒，强勉陪秋筵。岁月流水外，江湖短灯前。

载聆金玉清，未信造物偏。济胜亦罕逢，思归心谩悬。

情深转眷恋，不语却自怜。我尽今日醉，拚得三昼眠。
何郡王挽词二首 其一
汪藻（宋代）

两纪中天侍冕旒，甘盘仍作济川舟。传家经术终黄阁，袖手功名未白头。

身似留侯初出汉，葬如姬旦不忘周。千官祖奠城东陌，十里春风鼓吹忧。
送李深卿赴省试
喻良能（宋代）

曲江深院题名处，应有春风得意诗。
为想杏花三十里，却思三五少年时。
感怀五首
赵蕃（宋代）

多病成早衰，忧苦相与并。
嗜书不自知，欲视忘其盲。
平生金石交，夜窗短灯檠。
幽焰吐复灭，花寒终不荣。
早度分水岭
卢照邻（唐代）

丁年游蜀道，班鬓向长安。徒费周王粟，空弹汉吏冠。

马蹄穿欲周，貂裘敝转寒。层冰横九折，积石凌七盘。

重溪既下漱，峻峰亦上干。陇头闻戍鼓，岭外咽飞湍。

瑟瑟松风急，苍苍山月团。传语后来者，斯路诚独难。
赠裴十迪
王维（唐代）

风景日夕佳，与君赋新诗。
澹然望远空，如意方支颐。
春风动百草，兰蕙生我篱。
暧暧日暖闺，田家来致词。
欣欣春还皋，淡淡水生陂。
桃李虽未开，荑萼满芳枝。
请君理还策，敢告将农时。
浣溪沙 送竹沙王侍御瑛按闽二阕 其七
夏言（明代）

白石青沙海屿连。吴门秋月映娟娟。美人家住太湖边。

潞渚波光涵日月，幔亭峰影度风烟。豸袍画舫羡登仙。
安陆道中见老马僵卧为之慨然赋二律纪之 其一
何乔新（明代）

龙媒天厩种，老去力何衰。霜重银蹄裂，天寒玉箸垂。

华阳怀茂草，汧陇想青池。千里心犹在，驽骀莫浪欺。
木犀得晴
释居简（宋代）

宿翳开新霁，繁枝耀浅黄。还如醒滞思，又似整残妆。

碎影仍多态，晴天别是香。坐分花下石，勺月荐深凉。
竹枝词（十首选二）
方文（清代）

侬家住在大江东，妾似船桅郎似篷。
船桅一心在篷里，篷无定似只随风。

春水新添几尺波，泛舟小妇解吴歌。
笑指侬如江上月，团圆时少缺时多。
晚步独至西三首
李弥逊（宋代）

十日不一见此君，春笋满林深闭门。
杖藜特特穿苔径，问讯南阶添几根。
句 其一
刘攽（宋代）

寒食年年必上公。
往岁郑太夷丈居江南督幕赋枇杷诗绝爱之顷来大通督销局所见殊夥欲去乃题此
林旭（清代）

荒洲风物见枇杷，青实茸茸指有加。欲傍小轩题晚翠，已成昨日忆天涯。
梅花集句 其一八二
李龏（金朝）

林间明见月，深户映花关。想像吹箫处，空寻伊洛间。
薛康朝挽词
林季仲（宋代）

意气平生百不伸，一麾晚出守宜春。
功名到此当言命，才术如宜岂后人。
庭集鵷雏知有种，盘堆苜蓿未全贫。
江寒木落悲无那，诗寄蓬窗墨尚新。
暮春四首 其二
陆游（宋代）

辛夷海棠俱作尘，鲚鱼莼菜亦尝新。一声布谷便无说，红药虽开不属春。
韶石歌韶州陈使君席上赋
陈恭尹（清代）

韶石之山双阙开，拔地千仞俱崔嵬。箫韶一奏三千载，至今凤鸟犹能来。

韶阳太守须如戟，夜燕三城集嘉客。东西南北多俊人，文采翩然皆五色。

况君得姓自有妫，当年曾卜凤于飞。和鸣嗈嗈叶律吕，紫庭阿阁增光辉。

九成台下薰风至，郡人重见无为治。君不闻三十六峰之石击拊有遗音，又何必六像九包始为瑞。
与饶郡丞云师
王邦畿（明代）

濒海连年梦，风波昨日还。人经离乱后，老向鬓毛间。

往事看流水，生涯且住山。何时共林麓，风雨一灯閒。
论淡黄色
贾似道（宋代）

肉白红头项掺青，头粗脚壮齿如针。
这般虫子非容易，九遍交锋十次赢。
闻李湘石得广文志感
何元普（清代）

圣代即今开广厦，故人闻又进儒冠。秀才出处关风化，天下安儒视校官。

增益俸钱资砥厉，培成国士济艰难。青毡一席裘千丈，谁道吾曹骨相寒。
贤者之孝二百四十首·扶苏
林同（宋代）

父赐子以死，君侯安所疑。
忍哉指鹿相，无复祖龙知。
同雪公游千顶纪事十首 其八
释函可（明代）

不借仙人九节杖，石桥几度又攀跻。但随虎迹过岩畔，渐听龙攀隔涧西。

软枣必须亲手摘，老松不过与肩齐。淹留两日非关主，坐爱屏风近鸟啼。
上竿诗
曹豳（宋代）

又被锣声送上竿，者番难似旧时难。
劝君著脚须教稳，多少旁人冷眼看。
观察洪公过访小园留酌赋谢 其二
张萱（明代）

墙东避世岂名高，抱瓮荷锄不惮劳。花径祇应来竹杖，浚郊何意驻干旄。

朱华耀日追唐雅，綵笔凌云续楚骚。尊酒论文频促膝，馀霞散绮满蓬蒿。
北游诗十八首 其二 北游留别阳山顾愿
张元凯（明代）

顾生言志高，乃住卑犹山。常来访屠博，悲歌游市阛。

葛巾一角垫，长裾其色殷。蹇步上大堤，桃花在窗间。

袖里金错刀，换酒良不悭。宁待飞青霜，坐以凋朱颜。

皇皇脱长剑，送我西入关。赠处两不语，流涕各潸潸。

世无四公子，弃客如草菅。间有魏其侯，聊可与往还。
晚过招贤渡
陆游（宋代）

老马骨巉然，虺＊不受鞭。
行人争晚渡，归鸟破秋烟。
湖海凄凉地，风霜摇落天。
吾生半行路，搔首送流年。
五用前韵咏丹桂花
张镃（宋代）

遍看韶淑万花林，谁似秋风巧力深。
点注红泥千日酒，剪裁紫力十分金。
色迷仙令疑勾漏，香醉姮娥忘藁砧。
莫把钓竿烟外去，珊瑚休道海中沉。
读庄子人间世
邹浩（宋代）

卮言吾久得南华，每一开编一叹嗟。尘表物从何处去，人间世叹莫能加。

不知养虎但生事，未始有回真作家。此意于今妙相契，却惭书读谩盈车。
正月十五日同圆明老师渡溪西雨作不可回三绝 其一
周紫芝（宋代）

伴师同拄一枝藤，野岸凌兢踏断冰。老去莫辜元夜眼，试凭江阁看渔灯。
乙酉仲春家大人来视别后奉寄长句
庄德芬（清代）

喜拜严亲鸠杖前，东风菖叶杏花天。苍颜白发观兹世，酒量诗怀似昔年。

远道暂来看弱息，空囊无计奉初筵。漉巾村醴权称寿，出网江鱼算剸鲜。

驻景愿求千岁药，负暄还御八蚕绵。归梁落燕飞仍急，出谷雏鹂啭乍圆。

服训久谙兰可制，酬恩真信海难填。桃溪篷艇朝冲雨，萝径奚囊晓醉烟。

彩服追随乐真隐，吾庐遥望白云边。
莲华峰
释元肇（宋代）

绝顶高峰上，如何下手栽。崔嵬出云际，菡萏向天开。

大寂身千劫，浮图雪一桅。横担楖栗去，曾有几人来。
五鼓度洛水谒九龙祠祷雨马上作
宋庠（宋代）

跨陌津桥十里亭，前驺横绝犯严更。
银河荡漾斜垂地，瑶斗阑严倒倚城。
苑阔树头迷阙影，川长烟外認滩聲。
农畴闵雨心祈切，上尽丛祠日未明。
以形模妇女笑度量儿童轻为韵赋十诗 其八
李彭（宋代）

少室拾遗公，许身颍与箕。韩侯为作牙，俯交轩冕儿。

献策荡淮寇，犯颜立丹墀。未免诱松桂，应遭北山移。
减字浣溪沙（十五之五）
贺铸（宋代）

梦想西池辇路边。玉鞍骄马小辎軿。春风十里斗婵娟。

临水登山漂泊地，落花中酒寂廖天。个般情味已三年。
送苏秀才归永嘉
范成大（宋代）

再入庭闱再入山，偷闲百日了金丹。
他年拔宅上升後，休道使亲忘我难。
大道凝神术养形，形神俱炼始功成。
劝君观妙还观徼，先作顽仙地上行。
淳化乡饮酒三十三章
佚名（隋代）

贤淑来思，人心表德。
风化天下，何乐如之。
看梅呈同游东阁清源
刘植（宋代）

此树何年向此栽，孤根低倚佛楼台。不嫌幽壑逢春晚，独在空庭立雪来。

一段精神肪玉润，数松掩映翠屏开。知心藉尔岁寒友，每到花边不忍回。
送云门妙喜游雪峰 其三
韩驹（宋代）

老子幽栖地，劳君久见存。夜毡从栗爆，午盌看茶翻。

旧事时追忆，深禅得细论。还应雪峰老，领众待云门。
集古 听琴
李俊民（金朝）

蝉鬓慵梳倚帐门，抱琴花夜不胜春。

不应更学文君去，拟作梁园坐右人。
书怀二首
陈造（宋代）

俛仰人间世，才为一笑资。
百年羊胛熟，万事虎头痴。
文字聊遮眼，功名浪杂颐。
浮生如此尔，况复病馀衰。
陪王漕右司游东园
章甫（宋代）

昼永花红困，烟轻草绿齐。
缓行金琐细，烂醉玉东西。
棋局观成败，河鱼入品题。
门阑老宾客，胜处谢招携。
题撚花仕女图
杨维桢（元代）

写罢桃花扇底诗，木香手撚小枝枝。灵犀一点春心密，不许墙东野蝶知。
次韵和彦章池上之作二首 其二
洪刍（宋代）

水槛凉秋好，风林初日明。屏间青嶂合，镜里白云生。

茶试旗枪色，蛙添鼓吹声。瘦筇聊复倚，绕水步新晴。
赠石牛上人
赵葵（宋代）

万里江山万里天，疏钟半夜落渔船。
老来羡杀禅关客，一枕江声抱月眠。
题五马猎归图
何中（元代）

秋野肃肃，秋草萋萋，天空雁度呼鹰时。一马前行四马随，前者回顾相指挥。

最后两人俱下马，一人拱手俯听之，一人挐獐毛色肥。

角弓在韬箭在房，人马意态何迟迟？知从底处射猎归，莫是营州少年并州儿。

閒中貌此知为谁，笔力精劲妙莫窥。我疑此画有似汲冢古书出，蠹简残逸有缺遗。

不须完足自可宝，古人日远何由追？呜呼古人日远何由追。
同陈述古舍人观芍药
苏辙（宋代）

蔼蔼堂西十亩园，晚凉迎步绿阴繁。
共惊春去已多日，争看花开最后番。
未许狂风催烂熳，故将青幄强安存。
请公作意勤欢赏，趁取残红照酒樽。
游何山登道场
释永颐（宋代）

中流望极山头寺，溪午闻钟泊柳津。
春草细沾微雨润，老松高与碧虚邻。
鹤归烟麓书堂废，虎去寒岩藓石皴。
无奈薄游归路晚，水边风旆湿片尘。
绍兴朝会十三首 其一 酒载行用武舞。
郊庙朝会歌辞（宋代）

用戒不虞，谁能去兵。师出以律，动必有名。折彼遐冲，布昭圣武。

和众安民，时惟多助。
次李参政晚春湖上口占十绝
洪咨夔（宋代）

屋角春声几样翻，勾牵春梦绕丘樊。
三桃二李成阴早，恨不安仁老灌园。
冯太母贞节
李学一（明代）

闻道冰霜节，千秋孰与京。共姜偕雅操，孟母绍芳声。

岁晚松犹翠，秋清月愈明。恩光今有主，端足慰平生。
春日书怀二首 其一
王炎（宋代）

杜门值春初，出门已春莫。子规日夜啼，为我诉春去。

萋然草弥望，绿暗溪皋路。百尺游丝高，摇摇引心绪。

归来坐窗底，有句不能吐。唤取黄奶来，且尝黑甜味。
和慎思未试即事杂书率用秋日同文馆为首句
蔡肇（宋代）

取士渔盐出，传经户牖开。
惊涛帘外起，聚雨笔端来。
人竞悬金鉴，书方贵玉杯。
太平元有象，勿遣赋良媒。
赠久轩提刑江东二首
汤中（宋代）

晨登鹤岭俯平川，暂辍驶驺看瀑泉。
自有此山无此客，愧非真隐枉真贤。
精庐岂但荣三顾，憩木犹应咏百年。
独愧庵无煨芋老，邺侯虽过莫留连。
秋怀七首 其一
刘崧（元代）

百里渔樵外，频年战斗馀。感时聊作客，乘兴即安居。

碧涧横松几，青林映竹书。避人吾岂敢，乐性此何如。
春日书斋偶成五首
李弥逊（宋代）

底急流光过眼频，斩新花蕊已成陈。
手移红药东风里，着意流连背我春。
阮郎归（效福唐独木桥体作茶词）
黄庭坚（宋代）

烹茶留客驻金鞍。月斜窗外山。别郎容易见郎难。有人思远山。

归去后，忆前欢。画屏金博山。一杯春露莫留残。与郎扶玉山。
过桐庐邑二首
张景脩（宋代）

三载江南客，还吴东复西。
潮贪两溪尽，云截众山齐。
舟楫无空日，楼台半上梯。
桐庐隐君子，应笑只留题。
惠安赖惟允汝恭乞崇清老椿芳桂四大字为赋二
王迈（宋代）

混元盘古为之母，汗漫安期为这友。
枝条上挂蜺连蜷，劫火不坏其天全。
雷雨不惊其生厚，春秋巧历莫能知，
知我者有蒙垃叟，君持此物为亲寿。
老陈作字光摩斗，人兮椿兮共长久。
病小减复作三首 其二
陆游（宋代）

卫养元无术，衰残只自悲。扶行十步地，强坐一炊时。

枕藉漆园语，呻吟栗里诗。灾年未易过，那敢望期颐。
宿天童
释绍嵩（宋代）

太白山头月欲氏，鹊栖不稳绕枝飞。
坐来客子浑忘倦，却听松声联翠微。
周鲲山水十帧 其二 湖阴泛鸭
弘历（清代）

腻云送雨溪村暗，笠屐寻诗亦绝胜。但得心机忘物我，野鸥家鸭总堪朋。
游禁苑幸临渭亭遇雪应制
李適（唐代）

长乐喜春归，披香瑞雪霏。花从银阁度，絮绕玉窗飞。

写曜衔天藻，呈祥拂御衣。上林纷可望，无处不光辉。
益昌霪雨逾月负郭皆浸祷祠之后仓廪何全居民
郑刚中（宋代）

千仓积粟栋崔嵬，夜浸洪流亦殆哉。
不是脂膏天所惜，岂应水到却平回。
晨起趋府
陈棣（宋代）

五鼓未停挝，喧呼趋早衙。
霜风晨正急，望月晓初斜。
舆竹依青盖，灯笼闪绛纱。
三年蝴蝶梦，笑杀野人家。
仲益以帐来且有就榻眠之句复次韵与之
邹浩（宋代）

茆屋初成亦可怜，更悬青帐小窗前。不嫌索寞无春梦，解使君心合眼眠。
蛱蝶
杨碧（明代）

狂杀春光恋物华，园林红紫尽为家。可堪不醒酣香梦，也自东风化作花。
清溪行
李白（唐代）

清溪清我心，水色异诸水。
借问新安江，见底何如此。
人行明镜中，鸟度屏风里。
向晚猩猩啼，空悲远游子。
秋闱对月次桂彦良韵
凌云翰（元代）

露下松阴鹤梦醒，古香吹桂满空庭。云端半壁悬孤月，天上连珠灿五星。

诗思每因秋兴发，江声浑作夜潮听。求贤正为明时用，荐士须当效古灵。
柳梢青 题净香女史小照
孙云鹤（清代）

红藕池塘，绿杨庭院，昼永人闲。风露香清，烟波梦远，脉脉凭栏。

望中无限云山。何处听、珊珊佩环。渺渺予怀，盈盈秋水，凌乱高寒。
和杨孟载对花五咏 其五 惜花
张端（元代）

见花心目舒，惜花怀抱恶。日日池上行，片片风前落。

盈盈一春愁，脉脉无处托。残红抱馀香，遗恨芳洲泊。